驾幸芙蓉园赋
吕令问 (Tang)
紫禁彤庭兮二月春。戏蝶流莺兮百处新。借问此来游幸所。是日芳菲最惹人。乘桂苑之春晚。值芳林之雨霁。徵声都尉之门。召舞平阳之第。的瓅䌽仗。逶迤罗袂。两两相看步摇簪。一一共斗承云髻。鸣銮渐出。转佩相从。仙宫万户。层城九重。䌽扇似月。从骑如龙。奏清笳于杨柳。下天盖于芙蓉。灞川宛转。秦郊骑错。北极仪凤之楼。南邻隐豹之崿。入红园而移步辇。俯绿池而卷行幕。鸣管则娇鸟不飞。拂簟则轻花自落。留连帐殿。弥望帷宫。水摇摇而岸花紫。烟微微而野树红。鸣文鹢于波面。奏娇莺于掌中。千钟献尧之酒。五弦歌舜之风。日落前溪。云垂后殿。陌上气合。花间露泫。徐飞睿藻。再融神眄。偫公既奏柏梁文。万乘方回瑶池宴。